Dit geld vir die ernstige beoefenaars van die meeste sportdissiplines. Altyd vinniger, hoër en sterker. Afgesien van straks boks met die hoofteiken die beheersentrum van die ledemate tussen die ore. En die leergooier wat moet weet wanneer om halt te roep voor hulle die vuiste lig en op hul hakke begin dans as die foon lui en hulle meen dis die klok wat lui vir die volgende ronde.
Player het nooit nodig gehad om aan die wêreld te vertel hoe goed hy was nie. Sy silwerware was en is steeds sy getuigskrif. En sy erflating sy eerlikheid, agting vir die reëls en etiket van die spel. Die lof het van ander gekom.